KIRJALLINEN KYSYMYS E-2376/00 esittäjä(t): Christopher Huhne (ELDR) komissiolle. Elävän karjan kuljetus.



Virallinen lehti nro 081 E , 13/03/2001 s. 0194 - 0194



KIRJALLINEN KYSYMYS E-2376/00 esittäjä(t): Christopher Huhne (ELDR) komissiolle (13. heinäkuuta 2000) Aihe: Elävän karjan kuljetus Voiko komissio ilmoittaa, onko se huolestunut niiden tietojen lisääntymisestä, joiden mukaan EU:n lainsäädäntöä eläinten suojelemisesta kuljetuksen aikana ei noudateta, ja mitä se aikoo tehdä tilanteen parantamiseksi? David Byrnen komission puolesta antama vastaus (15. syyskuuta 2000) Jäsenvaltiot ovat vastuussa yhteisön lainsäädännön päivittäisestä täytäntöönpanosta tällä alalla. Komission asiantuntijat toteuttavat kuitenkin määräajoin tarkastuksia paikan päällä edistääkseen lainsäädännön yhtenäistä soveltamista ja kannustaakseen jäsenvaltioita huolehtimaan riittävässä määrin siitä, että sääntöjä noudatetaan. Pysyvään eläinlääkintäkomiteaan perustettiin vuonna 1999 työryhmä, joka pohtii parhaillaan niitä eri ongelmia, jotka liittyvät yhteisön lainsäädännön täytäntöönpanoon eläinkuljetusten osalta. Komissio toimittaa eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19. marraskuuta 1991 annetun neuvoston direktiivin 91/628/ETY(1) 13 artiklan mukaisesti mahdollisimman pian neuvostolle raportin yhteisön tämän alan lainsäädännön soveltamiseen liittyvistä jäsenvaltioiden kokemuksista. Raportti esitetään myös parlamentille. Ehdottaessaan muutoksia nykyisen yhteisön lainsäädännön parantamiseksi komissio ottaa huomioon edellä mainitusta raportista saadut eläinten suojelusta kuljetuksen aikana annettujen direktiivien täytäntöönpanoa koskevat tiedot, työryhmän päätelmät ja tämän alan uuden tieteellisen tietämyksen. Pysyvän eläinlääkintäkomitean työryhmä on havainnut useita vaikeuksia direktiivien täytäntöönpanossa vaikeudet mainittiin myös edellä mainituissa päätelmissä. Käytännön ratkaisuja näihin ongelmiin pohditaan parhaillaan. Komissio tekee lähitulevaisuudessa ehdotuksia näiden vaikeuksien selvittämiseksi. Erityisesti komissio aikoo esittää korkeampia vaatimuksia teurastettaviksi kuljetettavien hevosten suojelemiseksi ja toimenpiteitä jäsenvaltioiden välisen koordinoinnin ja yhteistyön helpottamiseksi. Aikomuksena on esimerkiksi harkita yhdenmukaisen mallin käyttöönottoa kuljetusautojen hyväksymistä ja varmentamista varten. Komissio harkitsee myös lainsäädäntöä pitkänmatkankuljetuksiin käytettävien ajoneuvojen ilmanvaihtojärjestelmistä mukaan luettuna järjestelmät eläinten kuljetusosastojen lämpötilan valvomiseksi ja kirjaamiseksi. Komissio katsoo lisäksi, että tehokkain tapa kohentaa eläinten suojelua laajassa mittakaavassa on pyrkiä pääsemään asiasta yksimielisyyteen kansainvälisesti. Eläinten ja erityisesti hevosten pitkänmatkankuljetuksista keskustellaan yhteisöön liittymisestä neuvottelevien Keski- ja Itä-Euroopan maiden eläinlääkintäyksiköiden päällikköjen kanssa. Keskustelujen pohjalta on hyväksytty pöytäkirja, joka koskee hevosten suojelua kuljetuksen aikana. Komissio pyrkii tässä yhteydessä saamaan neuvostolta valtuudet neuvotella yhteisön osallistumisesta tarkistettuun eurooppalaiseen yleissopimukseen eläinsuojelusta kansainvälisten kuljetusten aikana. Tällä yleissopimuksella (josta on neuvoteltu Euroopan neuvoston alaisuudessa) autetaan sitten kun sopimuspuolet ovat ratifioineet sen ja saattaneet sen voimaan varmistamaan, että eläinten hyvinvoinnin suojelu on hyväksyttävällä tasolla kaikkialla Euroopassa. (1) EYVL L 340, 11.12.1991.